“กิจพณ” แนะเลี่ยงเก็งกำไร BEAUTY ชี้ไตรมาส 2-4 งานหนัก! เร่งปั๊มกำไรสร้าง “Growth”
"กิจพณ" แนะเลี่ยงเก็งกำไร BEAUTY ชี้ไตรมาส 2-4 งานหนัก! เร่งปั๊มกำไรสร้าง "Growth"
10 ก.ค. 2561

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยกับ “ข่าวหุ้นธุรกิจออนไลน์” กรณีการซื้อหุ้นคืนของ บริษัท บิวตี้ คอมมูนิตี้ จำกัด (มหาชน) หรือ BEAUTY จำนวน 64 ล้านหุ้น ในวงเงินไม่เกิน 950 ล้านบาท โดยมองว่ากรณีดังกล่าวจะส่งปัจจัยบวกต่อหุ้นได้ค่อนข้างจำกัด เนื่องจากเป็นการซื้อขายที่จำนวนน้อยมาก หรือคิดเป็นเพียง 2.1% ของหุ้นทั้งหมดที่ 3 พันล้านหุ้น
ทั้งนี้ ประเด็นที่น่าจับตาต่อไปคือผลการดำเนินงานในงวดไตรมาส 2/61 ซึ่งก่อนหน้านี้ตลาดฯมีการประเมินกำไรสุทธิปี 2561 ของ BEAUTY ว่าจะเติบโตไม่น้อยกว่า 1.6 พันล้านบาท อย่างไรก็ตาม ภายหลังจากนายแพทย์สุวิน ไกรภูเบศ ประธานเจ้าหน้าที่บริหาร BEAUTY ออกมาเปิดเผยว่า ผลการดำเนินงานในไตรมาส 2 จะปรับตัวลดลงกว่าที่คาดการณ์ไว้ ทำให้นักวิเคราะห์มีการปรับประมาณการกำไรสุทธิลงเหลือ 1.42 พันล้านบาท
อย่างไรก็ดีการปรับประมาณการกำไรของนักวิเคราะห์ที่ระดับ 1.42 พันล้านบาท ยังมากกว่ากำไรสุทธิของ BEAUTY ในปี 2560 ที่ระดับ 1.22 พันล้านบาท
โดยในช่วงไตรมาส 1/61 BEAUTY มีกำไรสุทธิที่ระดับ 282 ล้านบาท ซึ่งหากจะทำให้กำไรสุทธิเติบโตในระดับ 1.42 พันล้านบาท เท่ากับใน 3 ไตรมาสที่เหลือของปี BEAUTY จะต้องทำกำไรสุทธิเฉลี่ยไตรมาสละ 300-400 ล้านบาท จึงเป็นที่น่าจับตาว่า ผลการดำเนินงานไตรมาส 2/61 จะออกมาที่ระดับใด เพราะหากออกมาที่ระดับ 200 ล้านบาท จะเท่ากับว่า BEAUTY จะต้องรับภาระในการสร้างผลกำไรให้ขึ้นมาที่ระดับ 1.42 พันล้านบาท เพื่อเรียกความเชื่อมั่นคืน
สำหรับราคาหุ้น BEAUTY ที่ปรับตัวลดลดลงอย่างหนักจนถึงจุดต่ำสุดที่ระดับ 6.45 บาท เมื่อวันที่ 5 ก.ค.61 ยังพอมีโอกาสฟื้นตัวทางเทคนิคได้อยู่บ้าง แต่ยังคงไม่แนะนำให้เก็งกำไรในช่วงนี้ พร้อมวางแนวต้านทางเทคนิคที่ระดับ 8.45-9 บาท